**Dôvodová správa**

**B. Osobitná časť**

**K § 1**

Ustanovuje sa predmet úpravy nariadenia a vymedzujú sa druhy priamych platieb. Ustanovením sa vykonávajú čl. 20 a 32 nariadenia Európskeho parlamentu a Rady (EÚ) 2021/2115 z 2. decembra 2021, ktorým sa stanovujú pravidlá podpory strategických plánov, ktoré majú zostaviť členské štáty v rámci spoločnej poľnohospodárskej politiky (strategické plány SPP) a ktoré sú financované z Európskeho poľnohospodárskeho záručného fondu (EPZF) a Európskeho poľnohospodárskeho fondu pre rozvoj vidieka (EPFRV), a ktorým sa zrušujú nariadenia (EÚ) č. 1305/2013 a (EÚ) č. 1307/2013 (Ú. v. EÚ L 435, 6.12.2021) v platnom znení (ďalej len „nariadenie 2021/2115“).

**K § 2**

Vymedzujú sa niektoré pojmy, ktoré sú v nariadení používané. Na účely nariadenia sa vymedzujú pojmy „bylinné políčko“ a „priekopa“, ktoré predstavujú súčasť plochy, na ktorú možno poskytnúť podporu, vymedzenej v § 4. Na účely podpory formou celofarmovej eko-schémy sa vymedzuje pojem „chránené územie“, ktorý zahŕňa chránené vtáčie územia a územia európskeho významu (t. j. územia Natura 2000). Na účely podpory na zlepšenie životných podmienok zvierat podporou pastevného chovu (ďalej len „podpora pastevného chovu“) a viazanej podpory príjmu na kravy chované v systéme s trhovou produkciou mlieka (ďalej len „podpora na mlieko“) sa vymedzuje pojem dojnica. Na účely podpory formou celofarmovej eko-schémy a viazaných priamych platieb sa vymedzujú pojmy vinica, chmeľnica a ovocný sad. Vymedzuje sa tiež pojem žiadosť a pojem prijímateľ. Prijímateľom priamych platieb môže byť len poľnohospodár spĺňajúci podmienku aktívneho poľnohospodára a podmienky kondicionality, stanovené v nariadení vlády Slovenskej republiky, ktorým sa ustanovujú požiadavky na udržiavanie poľnohospodárskej plochy, aktívneho poľnohospodára a kondicionality.

**K § 3 a 4**

Vymedzujú sa všeobecné požiadavky na získanie oddelených priamych platieb. S cieľom zabrániť nadmernému administratívnemu zaťaženiu spôsobenému spravovaním platieb v malých výškach sa stanovujú minimálne požiadavky na poskytnutie priamych platieb ako suma alebo ako plocha, na ktorú možno poskytnúť podporu, patriaca poľnohospodárskemu podniku, ktorý žiada o podporu. Poľnohospodárska plocha prijímateľa, na ktorú možno poskytnúť podporu, musí dosahovať najmenej 1 hektár. Pokiaľ poľnohospodárska plocha prijímateľa platieb vyplácaných na zviera nedosahuje stanovenú minimálnu výmeru, uplatní sa hranica pre minimálnu sumu 100 eur.

Plochy sa považujú za plochu, na ktorú možno poskytnúť podporu, iba ak zodpovedajú vymedzeniu pojmu „plocha, na ktorú možno poskytnúť podporu“, pričom je potrebné zohľadniť všetky faktory. Plocha, na ktorú možno poskytnúť podporu zahŕňa poľnohospodársku plochu využívanú, alebo prevažne využívanú na poľnohospodársku činnosť, zahŕňa tiež krajinné a iné prvky. Ustanovuje sa dátum, do kedy musia byť nahlásené plochy poľnohospodárovi k dispozícii. Ustanovujú sa požiadavky na plochy s roztrúsenými stromami a plochy, na ktorých sa pestuje konopa.

Ustanovením sa vykonáva čl. 4 nariadenia 2021/2115.

**K § 5**

Ustanovuje sa spôsob stropovania a znižovania základnej podpory príjmu v záujme udržateľnosti. S cieľom zabezpečiť nasmerovanie rozdeľovania priamych platieb a posilniť podporu príjmov pre tých, ktorí ju najviac potrebujú, sa zároveň umožňuje zohľadniť mzdy súvisiace s poľnohospodárskou činnosťou, ekvivalent nákladov na pravidelnú a neplatenú prácu spojenú s poľnohospodárskou činnosťou a zložky nákladov práce v rámci zmluvných nákladov spojených s poľnohospodárskou činnosťou.

Suma základnej podpory príjmu v záujme udržateľnosti, ktorá sa má poskytnúť prijímateľovi na kalendárny rok, sa po zohľadnení nákladov na prácu zníži o 85 % v časti sumy nad 60 000 eur a do 100 000 eur vrátane, a o 100 % v časti sumy nad 100 000 eur.

Ak by mal prijímateľ po zohľadnení nákladov na prácu nárok na základnú podporu príjmu v záujme udržateľnosti v sume 150 000 eur, stropovanie a znižovanie platieb sa uplatní nasledovne:

* zo sumy do 60 000 eur vrátane sa poskytne 100 %,
* zo sumy nad 60 000 eur a do 100 000 eur vrátane (t. j. 40 000 eur) sa poskytne 15 %,
* suma nad 100 000 eur (t. j. 50 000 eur) sa neposkytne.

Výsledná suma základnej podpory príjmu v záujme udržateľnosti, ktorá sa prijímateľovi poskytne, v uvedenom prípade predstavuje 66 000 eur.

Ustanovením sa vykonáva čl. 17 nariadenia 2021/2115.

**K § 6**

Ustanovuje sa spôsob poskytovania základnej podpory príjmu v záujme udržateľnosti. Poskytnutím základnej podpory príjmu v záujme udržateľnosti vo forme ročnej oddelenej platby na hektár využívanej poľnohospodárskej plochy sa cieli na základnú stabilizáciu príjmu všetkých aktívnych poľnohospodárov. Platbu možno kombinovať s inými oddelenými a viazanými priamymi platbami.

Ustanovením sa vykonáva čl. 21 nariadenia 2021/2115.

**K § 7**

Ustanovuje sa spôsob poskytovania komplementárnej redistributívnej podpory príjmu v záujme udržateľnosti. Ustanovujú sa aj podmienky, na splnenie ktorých sa viaže poskytnutie podpory.

Poskytnutím komplementárnej redistributívnej podpory príjmu v záujme udržateľnosti sa cieli na zabezpečenie spravodlivejšieho rozdelenia podpory príjmu. Vykonávanie poľnohospodárskej činnosti si vo veľkej miere vyžaduje podobný stupeň vstupov, čo však vytvára neprimeranú záťaž pre malé a stredné poľnohospodárske podniky, ktoré nemôžu ťažiť z úspor z rozsahu, a tým ovplyvňuje ich životaschopnosť. Na platbu je oprávnený prijímateľ, ktorý spĺňa podmienky oprávnenosti na základnú podporu príjmu v záujme udržateľnosti. Platba sa poskytne najviac na 150 ha, pričom sa vypláca na ročnom základe na dva rozsahy hektárov v rôznych sumách, ktoré sú odstupňované nasledovne:

- prvý interval do 100,99 ha vrátane;

- druhý interval medzi 101,00 ha a 150,99 ha vrátane.

Poľnohospodári, ktorých výmera prekračuje maximálny počet hektárov na poľnohospodára, na ktoré sa vypláca platba, nie sú vylúčení z poskytnutia tejto platby.

Ustanovením sa vykonáva čl. 29 nariadenia 2021/2115.

**K § 8**

Ustanovuje sa spôsob poskytovania komplementárnej podpory príjmu pre mladého poľnohospodára. Ustanovujú sa aj podmienky, na splnenie ktorých sa viaže poskytnutie podpory.

Poskytnutím komplementárnej podpory príjmu pre mladého poľnohospodára sa cieli na poskytnutie dodatočnej podpory príjmu po založení podniku. Keďže tato platba sa má vzťahovať len na počiatočné obdobie existencie podniku, poskytuje sa maximálne počas piatich rokov po podaní žiadosti o pomoc (avšak maximálne do roku 2027) a maximálne do dvoch rokov po založení podniku. Platba tak reaguje na špecifický cieľ získavať a udržať si mladých poľnohospodárov a nových poľnohospodárov a uľahčiť udržateľný rozvoj podnikania na vidieku.

Na platbu je oprávnený prijímateľ, ktorý spĺňa podmienky oprávnenosti na základnú podporu príjmu v záujme udržateľnosti. Platba sa poskytne najviac na 100 ha. Poľnohospodári, ktorých výmera prekračuje maximálny počet hektárov na poľnohospodára, na ktoré sa vypláca platba, nie sú vylúčení z poskytnutia tejto platby.

Ustanovením sa vykonáva čl. 30 nariadenia 2021/2115.

**K § 9**

Ustanovuje sa spôsob poskytovania podpory formou celofarmovej eko-schémy v rámci typu intervencie režimy v záujme klímy, životného prostredia a dobrých životných podmienok zvierat.

Vzhľadom na potrebu pokryť podstatnú časť poľnohospodárskej plochy záväzkami v oblasti klímy a životného prostredia a docieliť tak vyšší celkový dopad sa zavádza eko-schéma na celofarmovom

princípe. Podpora smeruje k vykonávaniu činností, ktoré prispejú k plneniu environmentálnych cieľov v závislosti od typu poľnohospodárskej plochy, ktorú poľnohospodári obhospodarujú. Postupy zahrnuté do celofarmovej eko-schémy boli zvolené s ohľadom na ich prínos k jednotlivým environmentálnym a klimatickým cieľom, ako aj na ich jednoduchosť, realizovateľnosť a súvisiace odhadované zapojenie poľnohospodárov. Zahrnuté postupy by mali predstavovať vyvážený pomer medzi agrotechnickými, ekonomickými a environmentálnymi aspektmi hospodárenia v poľnohospodárskych podnikoch na Slovensku.

Prijímateľ je povinný nahlásiť na účely platby všetky oprávnené plochy a plniť stanovené podmienky oprávnenosti v závislosti od typu poľnohospodárskej plochy, ktorú obhospodaruje. Po ich splnení získa platbu na celú výmeru podniku ako doplatok k základnej podpore príjmu v záujme udržateľnosti.

Okrem typu poľnohospodárskej plochy je pre stanovenie relevantných podmienok oprávnenosti rozhodujúci podiel trvalých trávnych porastov a tráv alebo iných bylinných krmovín na ornej pôde na výmere prijímateľa. Postupy v celofarmovej eko-schéme sa rozlišujú podľa toho, či prevažuje v poľnohospodárskom podniku výmera trvalých trávnych porastov a tráv na ornej pôde alebo naopak prevažuje orná pôda.

Ustanovuje sa, kto je oprávneným prijímateľom platby za celofarmovú eko-schému a podmienky, na splnenie ktorých sa viaže poskytnutie platby. Prijímateľ plní postupy ustanovené v § 13 až § 21 v závislosti od výmery poľnohospodárskeho podniku a typu poľnohospodárskej plochy, ktorú obhospodaruje, v zmysle § 10 až § 12.

Ustanovením sa vykonáva čl. 31 nariadenia 2021/2115.

**K § 10**

Ustanovujú sa postupy, ktoré je povinný plniť prijímateľ platby podľa § 9, ktorého celková výmera poľnohospodárskej pôdy podniku nepresahuje 10 ha:

* zlepšenie štruktúry ornej pôdy,
* obhospodarovanie trvalého trávneho porastu kosením,
* celoročný zelený kryt medziradia viníc, ovocných sadov a chmeľníc,
* obhospodarovanie rýchlorastúcich drevín.

Postup obhospodarovanie trvalého trávneho porastu kosením je možné kombinovať s postupom obhospodarovanie trvalého trávneho porastu pasením.

**K § 11**

Ustanovujú sa postupy, ktoré je povinný plniť prijímateľ platby podľa § 9, ktorého celková výmera poľnohospodárskej pôdy podniku presahuje 10 hektárov a plocha trvalých trávnych porastov a tráv alebo iných bylinných krmovín na ornej pôde predstavuje najmenej 50 % výmery poľnohospodárskej plochy podniku:

* zlepšenie štruktúry ornej pôdy,
* neproduktívna plocha,
* dodržanie najväčšej výmery ornej pôdy,
* plocha vysiata zmesami pre opeľovače,
* obhospodarovanie trvalého trávneho porastu kosením,
* celoročný zelený kryt medziradia viníc, ovocných sadov a chmeľníc,
* obhospodarovanie rýchlorastúcich drevín.

Postup obhospodarovanie trvalého trávneho porastu kosením je možné kombinovať s postupom obhospodarovanie trvalého trávneho porastu pasením.

**K § 12**

Ustanovujú sa postupy, ktoré je povinný plniť prijímateľ platby podľa § 9, ktorého celková výmera poľnohospodárskej pôdy podniku presahuje 10 hektárov a plocha trvalých trávnych porastov a tráv alebo iných bylinných krmovín na ornej pôde predstavuje menej ako 50 % výmery poľnohospodárskej plochy podniku:

* zlepšenie štruktúry ornej pôdy,
* neproduktívna plocha, pričom sa rozlišuje plocha v chránenom území a mimo chráneného územia,
* dodržanie najväčšej výmery ornej pôdy, pričom sa rozlišuje plocha v chránenom území a mimo chráneného územia,
* plocha vysiata zmesami pre opeľovače,
* obhospodarovanie trvalého trávneho porastu kosením,
* celoročný zelený kryt medziradia viníc, ovocných sadov a chmeľníc,
* obhospodarovanie rýchlorastúcich drevín.

Postup dodržanie najväčšej výmery ornej pôdy v chránenom území je možné plniť v kombinácii s postupom zatrávnenie ornej pôdy v chránenom území. Postup obhospodarovanie trvalého trávneho porastu kosením je možné kombinovať s postupom obhospodarovanie trvalého trávneho porastu pasením.

**K § 13**

Na účely podpory podľa § 9 sa ustanovujú podmienky pre dodržiavanie postupu „zlepšenie štruktúry ornej pôdy“.

Postup je možné plniť aplikáciou maštaľného hnoja, medziplodín, kompostu alebo slamy (nadzemných pozberových zvyškov vybraných plodín, nielen strniska) na najmenej 25 % výmery ornej pôdy, alebo kombináciou týchto postupov.

**K § 14**

Na účely podpory podľa § 9 sa ustanovujú podmienky pre dodržiavanie postupu „neproduktívna plocha“.

Prijímateľ je povinný vyčleniť neproduktívne prvky a plochy nad rámec n podielu v zmysle podmienky a) bod 1 v položke DPEP 8 prílohy č. 2 k nariadeniu vlády Slovenskej republiky, ktorým sa ustanovujú požiadavky na udržiavanie poľnohospodárskej plochy, aktívneho poľnohospodára a kondicionality. Prijímateľ môže plniť uvedený postup využitím nasledovných prvkov a plôch: prvky v zmysle DPEP 8 (pôda ležiaca úhorom s porastom, terasa, živý plot, samostatne stojaci strom, stromy v rade, skupina stromov, húština v poli, malý rybník, malá mokraď, nárazníková zóna, medza, potok), iné prvky, ktoré sú súčasťou plochy, na ktorú možno poskytnúť podporu (bylinné políčka, priekopy) a biopásy vytvorené v rámci postupu dodržanie najväčšej výmery ornej pôdy. Ustanovuje sa spôsob obhospodarovania neproduktívnych prvkov a neproduktívnych plôch. Postup je povinný plniť aj prijímateľ, na ktorého sa vzťahuje výnimka z plnenia podmienky DPEP 8 v zmysle nariadenia vlády Slovenskej republiky, ktorým sa ustanovujú požiadavky na udržiavanie poľnohospodárskej plochy, aktívneho poľnohospodára a kondicionality. Tento prijímateľ je povinný vyčleniť neproduktívne prvky a neproduktívne plochy vo výmere nad rámec minimálneho podielu, nie však na úrovni minimálneho podielu ako takého.

**K § 15**

Na účely podpory podľa § 9 sa ustanovujú podmienky pre dodržiavanie postupu „dodržanie najväčšej výmery ornej pôdy“.

Prijímateľ je povinný zabezpečiť, že súvislá plocha ornej pôdy v jednom diele pôdneho bloku obhospodarovaná jedným prijímateľom bez ohľadu na počet pestovaných plodín nepresahuje výmeru najviac 50 ha, resp. 20 ha v chránenom území, ak ide o prijímateľa podľa § 12, plochypresahujúce maximálnu výmeru sa rozčlenia biopásom. Ustanovujú sa požiadavky na vytváranie a obhospodarovanie biopásu. Ustanovujú sa osobitné požiadavky na zavlažované plochy. Zavlažovanou plochou sa rozumie plocha, na ktorej sa v roku podania žiadosti nachádza funkčné pevne inštalované zavlažovacie zariadenie. Prijímateľ je povinný preukázať, že zavlažovacie zariadenie, ako aj príslušnú čerpaciu stanicu má k dispozícii. Zavlažovanou plochou sa rozumie aj plocha, vo vzťahu ku ktorej sa v roku podania žiadosti používa funkčné mobilné zavlažovacie zariadenie. Prijímateľ je povinný preukázať, že ku všetkým nahláseným zavlažovaným plochám má v roku podania žiadosti k dispozícii zavlažovacie zariadenie, ako aj príslušnú čerpaciu stanicu. Zavlažovanou plochou sa rozumie výlučne plocha, ktorú prijímateľ v roku podania žiadosti s prihliadnutím na vyššie uvedené skutočne plánuje zavlažovať (t. j. nie okrajové a manipulačné plochy).

Pokiaľ sa na ploche nachádza krajinný prvok chránený v zmysle podmienky b) v položke DPEP 8 prílohy č. 2 k nariadeniu vlády Slovenskej republiky, ktorým sa ustanovujú požiadavky na udržiavanie poľnohospodárskej plochy, aktívneho poľnohospodára a kondicionality, nie je okolo neho potrebné vytvárať biopás, resp. biopás nemusí spĺňat požadované parametre (napr. šírka). Tam, kde sa predmetný chránený prvok nenachádza, pokračuje členenie biopásom spĺňajúcim požadované parametre.

**K § 16**

Na účely podpory podľa § 9 sa ustanovujú podmienky pre dodržiavanie postupu „zatrávnenie ornej pôdy v chránenom území“.

Prijímateľ, ktorý sa rozhodne v chránenom území plniť postup dodržanie najväčšej výmery ornej pôdy v kombinácii s postupom zatrávnenie ornej pôdy v chránenom území, je povinný zabezpečiť, že zatrávnená plocha ornej pôdy je obhospodarovaná stanoveným spôsobom. Zatrávnenie nie je možné vykonať na ploche, ktorá je zaradená do neprojektovej intervencie rozvoja vidieka „Platba na zatrávňovanie podmáčanej ornej pôdy ornej pôdy“ (typ intervencie environmentálne, klimatické a iné záväzky týkajúce sa hospodárenia).

**K § 17**

Na účely podpory podľa § 9 sa ustanovujú podmienky pre dodržiavanie postupu „plocha vysiata zmesami pre opeľovače“.

Prijímateľ je povinný zabezpečiť, že výmera zodpovedajúca 10 % výmery neproduktívnych prvkov a neproduktívnych plôch vytvorených na účely celofarmovej eko-schémy je osiata zmesami plodín pre opeľovače podľa prílohy č. 2. Ustanovuje sa spôsob zakladania a obhospodarovania plôch vysiatych zmesami pre opeľovače.

**K § 18**

Na účely podpory podľa § 9 sa ustanovujú podmienky pre dodržiavanie postupu „obhospodarovanie trvalého trávneho porastu kosením“.

Prijímateľ je povinný obhospodarovať trvalý trávny porast kosením tak, aby sa zabezpečil diferencovaný výkon kosenia, t. j. aby nedochádzalo k pokoseniu celej plochy trvalého trávneho porastu v jednom termíne. Prijímateľ vyčlení časť trvalého trávneho porastu z, ktorú kosí len v neskoršom termíne podľa prílohy č. 3. Zvyšnú časť kosí v riadnom termíne podľa prílohy č. 3. Medzi výkonom kosenia v riadnych a neskorších termínoch je potrebné dodržať stanovený časový odstup.

**K § 19**

Na účely podpory podľa § 9 sa ustanovujú podmienky pre dodržiavanie postupu „obhospodarovanie trvalého trávneho porastu pasením“.

Prijímateľ je povinný obhospodarovať trvalý trávny porast pasením hovädzieho dobytka, oviec, kôz alebo koní tak, aby zabezpečil zaťaženie plochy trvalého trávneho porastu zvieratami v prepočte najmenej 0,3 dobytčej jednotky/ha.

**K § 20**

Na účely podpory podľa § 9 sa ustanovujú podmienky pre dodržiavanie postupu „celoročný zelený kryt medziradia viníc, ovocných sadov a chmeľníc“.

Prijímateľ je povinný zabezpečiť, že každé druhé medziradie vo vinici, ovocnom sade a chmeľnici je zatrávnené plodinami uvedenými v prílohe č. 4 alebo ich zmesami. Prijímateľ v zatrávnených medziradiach nesmie aplikovať herbicídy.

**K § 21**

Na účely podpory podľa § 9 sa ustanovujú podmienky pre dodržiavanie postupu „obhospodarovanie rýchlorastúcich drevín“.

Prijímateľ je povinný zabezpečiť vo vegetačnom období najmenej dve ošetrenia rýchlorastúcich drevín na predchádzanie šíreniu inváznych nepôvodných druhov rastlín bez použitia prípravkov na ochranu rastlín.

**K § 22**

Ustanovuje sa spôsob poskytovania podpory pastevného chovu v rámci typu intervencie režimy v záujme klímy, životného prostredia a dobrých životných podmienok zvierat. Ustanovujú sa podmienky, na splnenie ktorých sa viaže poskytnutie platby. Prijímateľ je povinný pásť všetky zvieratá vybranej kategórie s výnimkou zvierat, ktoré z objektívnych príčin nemôžu byť pasené. Za objektívne dôvody sa považuje najmä ochorenie zvieraťa, vysoké štádium gravidity a účasť na výstave alebo súťaži. Prijímateľ je povinný zabezpečiť, že základná potreba kŕmenia pasených zvierat v období pasenia je zabezpečená pasením s výnimkou dní s nepriaznivými poveternostnými podmienkami. Prijímateľ je povinný zabezpečiť, že pasenie sa vykonáva podstatnú časť dňa. Ustanovujú sa oprávnené kategórie zvierat, ktorými sú ovce a kozy, dojnice a jalovice.

Podpora pastevného chovu sa poskytne na počet zvierat určený podľa centrálneho registra hospodárskych zvierat ako priemerný počet v období pasenia, na základe denného stavu zvierat.

Prijímateľ získa platbu maximálne na počet dobytčích jednotiek uvedených v centrálnom registri hospodárskych zvierat k 1. máju. Do úvahy sa berie počet pasených zvierat jednotlivých kategórií a prepočet na dobytčie jednotky každý deň v stanovenom období pasenia. Priemerný počet sa zaokrúhľuje na dve desatinné miesta nadol. Prepočet počtu zvierat na dobytčie jednotky sa vykoná prostredníctvom koeficientov podľa prílohy č. 5 a zaokrúhľuje sa na dve desatinné miesta nadol. Prijímateľom sa odporúča zabezpečiť prvky ochrany zvierat pri pasení a využiť na tento účel dostupné podporné opatrenia Spoločnej poľnohospodárskej politiky.

Ustanovením sa vykonáva čl. 31 nariadenia 2021/2115.

**K § 23**

S cieľom prispieť k zlepšeniu konkurencieschopnosti v sektore bielkovinových plodín a k zníženiu deficitu Únie v produkcií bielkovinových plodín sa zavádza „viazaná podpora príjmu na pestovanie vybraných druhov bielkovinových plodín“ (ďalej len „podpora na bielkovinovú plodinu“) a ustanovujú sa podmienky na splnenie, ktorých sa viaže poskytnutie podpory. Podpora na bielkovinovú plodinu má formu ročnej platby, ktorá sa poskytne aktívnemu poľnohospodárovi na plochu, na ktorú možno poskytnúť podporu, na ktorej v roku podania žiadosti pestuje vybraný druh bielkovinovej plodiny určený v prílohe č. 6 na súvislej výmere najmenej 0,3 ha, pričom zároveň musí byť dodržaná podmienka najmenšieho počtu vysiatych kusov alebo vysadených kusov druhu bielkovinovej plodiny v zmysle prílohy č. 6. Plocha, na ktorú možno poskytnúť podporu na bielkovinovú plodinu nezahŕňa

* plochu, ktorá je

1. pokrytá krajinnými prvkami, na ktoré sa vzťahuje povinnosť ich zachovania,
2. využívaná na dosiahnutie minimálneho podielu ornej pôdy vyčlenenej pre neproduktívne plochy a prvky vrátane pôdy ležiacej úhorom,
3. počas trvania záväzku poľnohospodára zriadená alebo udržiavaná v dôsledku celofarmovej eko-schémy podľa § 9, alebo
4. pokrytá bylinnými políčkami a priekopami za predpokladu, že neprevládajú a významne nebránia výkonu poľnohospodárskej činnosti,

* poľnohospodársku plochu, na ktorej sa nachádzajú roztrúsené stromy, za predpokladu, že sú splnené tieto podmienky

1. poľnohospodárske činnosti možno vykonávať podobne ako na pozemkoch bez stromov na tej istej ploche, a
2. počet stromov na hektár plochy, na ktorú možno poskytnúť podporu, nepresahuje hustotu 100 stromov/ha; to sa nevzťahuje na roztrúsené ovocné stromy, z ktorých sa opakovane zberá úroda a na plochu s agrolesníckym systémom.

Ustanovením sa vykonávajú čl. 32 až 34 nariadenia 2021/2115.

**K § 24**

S cieľom prispieť k zlepšeniu konkurencieschopnosti v sektore mlieka a mliečnych výrobkov sa zavádza podpora na mlieko a ustanovujú sa podmienky, na splnenie ktorých sa viaže poskytnutie podpory. Podpora na mlieko má formu ročnej platby na zviera, ktorá sa poskytne aktívnemu poľnohospodárovi, ktorý chová dojnicu a má elektronicky prístup do centrálneho registra hospodárskych zvierat a vedie v ňom určenú evidenciu. Podporu na mlieko možno poskytnúť na počet zvierat, po prepočte na dobytčie jednotky, ktoré spĺňajú požiadavku identifikácie a registrácie zvierat v súlade s časťou IV, hlavou I, kapitolou 2, oddielom 1 nariadenia (EÚ) 2016/429 v platnom znení a ktorých držiteľom je prijímateľ najmenej v období od 1. júna do 31. júla. Ak je prijímateľom združenie fyzických osôb alebo právnických osôb, podmienka registrácie chovu na držiteľa je splnená, ak sú dojnice v držbe jeho člena. Ustanovením sa vykonávajú čl. 32 až 34 nariadenia 2021/2115.

**K § 25**

S cieľom prispieť k zlepšeniu konkurencieschopnosti v sektore ovčieho a kozieho mäsa a v sektore mlieka a mliečnych výrobkov sa zavádza „viazaná podpora príjmu na ovce a kozy“ (ďalej len „podpora na ovce a kozy“) a ustanovujú sa podmienky, na splnenie ktorých sa viaže poskytnutie podpory. Podpora na ovce a kozy má formu ročnej platby na zviera, ktorá sa poskytne aktívnemu poľnohospodárovi, ktorý chová oprávnené zviera a má elektronický prístup do centrálneho registra hospodárskych zvierat a vedie v ňom určenú evidenciu. Podporu na ovce a kozy možno poskytnúť na počet oprávnených zvierat, po prepočte na dobytčie jednotky, ktoré spĺňajú požiadavku identifikácie a registrácie zvierat v súlade s časťou IV, hlavou I, kapitolou 2, oddielom 1 nariadenia (EÚ) 2016/429 v platnom znení aktorých držiteľom je prijímateľ najmenej v období od 1. júna do 31. júla. Oprávneným zvieraťom na podporu oviec a kôz je

* 1. bahnica, ktorou je samica druhu oviec, ktorá sa aspoň raz obahní alebo dosiahne vek 12 mesiacov,
  2. baran, ktorým je samec druhu oviec, ktorý dosiahne vek 6 mesiacov,
  3. jarka, ktorou je samica druhu oviec, ktorá dosiahne vek 6 mesiacov,
  4. cap, ktorým je samec druhu kôz, ktorý dosiahne vek 6 mesiacov,
  5. koza, ktorou je samica druhu kôz, ktorá sa aspoň raz okotí alebo dosiahne vek 12 mesiacov,
  6. kozička, ktorou je samica druhu kôz, ktorá dosiahne vek 6 mesiacov.

Ak je prijímateľom združenie fyzických osôb alebo právnických osôb, podmienka registrácie chovu na držiteľa je splnená, ak je oprávnené zviera v držbe jeho člena. Ustanovením sa vykonávajú čl. 32 až 34 nariadenia 2021/2115.

**K § 26**

S cieľom prispieť k zlepšeniu konkurencieschopnosti v sektore chmeľu sa zavádza „viazaná podpora príjmu na pestovanie chmeľu“ (ďalej len „podpora na chmeľ“) a ustanovujú sa podmienky, na splnenie ktorých sa viaže poskytnutie podpory. Podpora na chmeľ má formu ročnej platby, ktorá sa poskytne aktívnemu poľnohospodárovi na plochu, na ktorú možno poskytnúť podporu, na ktorej v roku podania žiadosti pestuje chmeľ, pričom výmera chmeľnice je vedená v registri chmeľníc. Ustanovuje sa podmienka, aby prijímateľ v čase podania žiadosti alebo najneskôr do 30. septembra roku podania žiadosti preukázal, že svoju produkciu chmeľu dodal spracovateľskému podniku alebo ho spracoval. Ustanovením sa vykonávajú čl. 32 až 34 nariadenia 2021/2115.

**K § 27**

S cieľom prispieť k zlepšeniu konkurencieschopnosti v sektore cukrovej repy sa zavádza „viazaná podpora príjmu na pestovanie cukrovej repy“ (ďalej len „podpora na cukrovú repu“) a ustanovujú sa podmienky, na splnenie ktorých sa viaže poskytnutie podpory. Podpora na cukrovú repu má formu ročnej platby, ktorá sa poskytne aktívnemu poľnohospodárovi na plochu, na ktorú možno poskytnúť podporu, na ktorej v roku podania žiadosti pestuje cukrovú repu. Ustanovuje sa podmienka pre prijímateľa, aby spolu so žiadosťou preukázal, že v príslušnom roku dodáva cukrovú repu cukrovarníckemu podniku na základe zmluvy o dodávke cukrovej repy z príslušného hospodárskeho roka. Plocha, na ktorú možno poskytnúť podporu na cukrovú repu nezahŕňa

* plochu, ktorá je

1. pokrytá krajinnými prvkami, na ktoré sa vzťahuje povinnosť ich zachovania,
2. využívaná na dosiahnutie minimálneho podielu ornej pôdy vyčlenenej pre neproduktívne plochy a prvky vrátane pôdy ležiacej úhorom,
3. počas trvania záväzku poľnohospodára zriadená alebo udržiavaná v dôsledku celofarmovej eko-schémy podľa § 9, alebo
4. pokrytá bylinnými políčkami a priekopami za predpokladu, že neprevládajú a významne nebránia výkonu poľnohospodárskej činnosti,

* poľnohospodársku plochu, na ktorej sa nachádzajú roztrúsené stromy, za predpokladu, že sú splnené tieto podmienky

1. poľnohospodárske činnosti možno vykonávať podobne ako na pozemkoch bez stromov na tej istej ploche, a
2. počet stromov na hektár plochy, na ktorú možno poskytnúť podporu, nepresahuje hustotu 100 stromov/ha; to sa nevzťahuje na roztrúsené ovocné stromy, z ktorých sa opakovane zberá úroda a na plochu s agrolesníckym systémom.

Ustanovením sa vykonávajú čl. 32 až 34 nariadenia 2021/2115.

**K § 28**

S cieľom prispieť k zlepšeniu konkurencieschopnosti v sektore ovocia a zeleniny sa zavádza „viazaná podpora príjmu na pestovanie vybraných druhov ovocia“ (ďalej len „podpora na ovocie“) a ustanovujú sa podmienky, na splnenie ktorých sa viaže poskytnutie podpory. Podpora na ovocie má formu ročnej platby, ktorá sa poskytne aktívnemu poľnohospodárovi na plochu, na ktorú možno poskytnúť podporu, na ktorej v roku podania žiadosti pestuje niektorý z vybraných druhov ovocia určený v prílohe č. 7 na súvislej výmere najmenej 0,3 ha, alebo na súvislej výmere najmenej 0,3 ha pestuje jahody. Výmera ovocného sadu je vedená v registri ovocných sadov, ktorú vedie Ústredný kontrolný a skúšobný ústav poľnohospodársky, pričom zároveň musí byť dodržaná podmienka najmenšieho počtu jedincov na hektár v zmysle prílohy č. 7. V nadväznosti na skutočnosť, že jahody sa neregistrujú v registri ovocných sadov ustanovuje sa minimálny počet pestovaných jahôd na úrovni 2 000 ks/ha. Ustanovuje sa podmienka, aby prijímateľ v čase podania žiadosti alebo najneskôr do 30. septembra roku podania žiadosti preukázal, že svoju produkciu vybraných druhov ovocia dodáva, priamo predáva z vlastnej produkcie, ako prvotný produkt alebo vlastný spracovaný produkt konečnému spotrebiteľovi, sprostredkovateľovi, veľkoskladu, prevádzkarni alebo dodáva zeleninu na priame spracovanie prvému spracovateľovi. Ustanovením sa vykonávajú čl. 32 až 34 nariadenia 2021/2115.

**K § 29**

S cieľom prispieť k zlepšeniu konkurencieschopnosti v sektore ovocia a zeleniny sa zavádza „viazaná podpora príjmu na pestovanie vybraných druhov zeleniny“ (ďalej len „podpora na zeleninu“) a ustanovujú sa podmienky, na splnenie ktorých sa viaže poskytnutie podpory. Podpora na zeleninu má formu ročnej platby, ktorá sa poskytne aktívnemu poľnohospodárovi na plochu, na ktorú možno poskytnúť podporu, na ktorej v roku podania žiadosti pestuje niektorý z vybraných druhov prácnej zeleniny a vysoko prácnej zeleniny určený v prílohe č. 8 na súvislej výmere najmenej 0,3 ha, pričom zároveň musí byť dodržaná podmienka najmenšieho počtu vysiatych kusov alebo vysadených kusov druhu zeleniny v zmysle prílohy č. 8. Ustanovuje sa podmienka, aby prijímateľ spolu so žiadosťou alebo najneskôr do 30. septembra roku podania žiadosti preukázal, že svoju produkciu vybraných druhov zeleniny dodáva, priamo predáva z vlastnej produkcie, ako prvotný produkt alebo vlastný spracovaný produkt konečnému spotrebiteľovi, sprostredkovateľovi, veľkoskladu, prevádzkarni alebo dodáva zeleninu na priame spracovanie prvému spracovateľovi. Plocha, na ktorú možno poskytnúť podporu na zeleninu nezahŕňa

* plochu, ktorá je

1. pokrytá krajinnými prvkami, na ktoré sa vzťahuje povinnosť ich zachovania,
2. využívaná na dosiahnutie minimálneho podielu ornej pôdy vyčlenenej pre neproduktívne plochy a prvky vrátane pôdy ležiacej úhorom,
3. počas trvania záväzku poľnohospodára zriadená alebo udržiavaná v dôsledku celofarmovej eko-schémy podľa § 9, alebo
4. pokrytá bylinnými políčkami a priekopami za predpokladu, že neprevládajú a významne nebránia výkonu poľnohospodárskej činnosti,

* poľnohospodársku plochu, na ktorej sa nachádzajú roztrúsené stromy, za predpokladu, že sú splnené tieto podmienky

1. poľnohospodárske činnosti možno vykonávať podobne ako na pozemkoch bez stromov na tej istej ploche, a
2. počet stromov na hektár plochy, na ktorú možno poskytnúť podporu, nepresahuje hustotu 100 stromov/ha; to sa nevzťahuje na roztrúsené ovocné stromy, z ktorých sa opakovane zberá úroda a na plochu s agrolesníckym systémom.

Ustanovením sa vykonávajú čl. 32 až 34 nariadenia 2021/2115.

**K § 30**

Ustanovuje sa všeobecné pravidlo, v zmysle ktorého sa suma priamych platieb upraví v prípade nedodržania podmienok tohto nariadenia.

**K § 31**

Sumy priamych platieb budú uverejňované vo vestníku Ministerstva pôdohospodárstva a rozvoja vidieka Slovenskej republiky (ďalej len „ministerstvo“). V rozsahu nevyhnutnom na dodržanie platných stropov sa ustanovuje možnosť uplatniť zníženie sumy podpory pre priame platby. Ustanovením sa vykonáva čl. 87 nariadenia 2021/2115.

**K § 32 až 34**

Prechodné, zrušovacie a záverečné ustanovenia o nakladaní so žiadosťami o pomoc podľa doterajších predpisov.

**K § 35**

Ustanovuje sa účinnosť nariadenia.

**K prílohe č. 1**

Ustanovuje sa zoznam hovädzieho dobytka s čistým podielom plemena mäsového typu. Predmetný zoznam je relevantný na účely ustanovenia definície dojnice v § 2, nakoľko za dojnicu sa nepovažuje zviera so 100 % podielom plemena mäsového typu.

**K prílohe č. 2**

Ustanovuje sa zoznam plodín pre opeľovače na účely podľa § 9. Zoznam bol stanovený s ohľadom na potreby opeľovačov, vrátane divo žijúcich opeľovačov. Prijímateľ podpory formou celofarmovej eko-schémy je povinný osiať časť neproduktívnych plôch zmesami pre opeľovače pri dodržaní stanovenej skladby zmesi.

**K prílohe č. 3**

Ustanovujú sa termíny kosenia na účely § 9. Prijímateľ podpory formou celofarmovej eko-schémy je povinný kosiť trvalé trávne porasty tak, aby sa zabezpečil diferencovaný výkon kosenia.

**K prílohe č. 4**

Ustanovuje sa zoznam plodín pre celoročný zelený kryt medziradia na účely § 9. Prijímateľ podpory formou celofarmovej eko-schémy je povinný zabezpečiť najmenej v každom druhom medziradí zelený kryt plodinami podľa prílohy alebo ich zmesami.

**K prílohe č. 5**

Ustanovuje sa zoznam koeficientov na prepočítanie zvierat na dobytčie jednotky. Prepočet je relevantný na účely podpory formou celofarmovej eko-schémy, podpory pastevného chovu, podpory na mlieko a podpory na ovce a kozy.

**K prílohe č. 6**

Ustanovuje sa zoznam vybraných druhov bielkovinových plodín, minimálny počet kusov druhu bielkovinovej plodiny a minimálna hmotnosť osiva na účely podpory na bielkovinovú plodinu podľa § 23. V zozname vybraných druhov bielkovinových plodín sú zohľadnené predovšetkým tie plodiny, ktoré sa obvykle pestujú na území Slovenska a o ktorých sú známe objektívne dáta o výmerách, produkcii, rentabilite a pod. Zoznam oprávnených druhov bielkovinových plodín je založený na analýze rentability na úrovni komodity a do zoznamu boli zaradené tie druhy, o ktorých má ministerstvo k dispozícii objektívne dáta, ktorými je možné preukázať ťažkosti.

**K prílohe č. 7**

Ustanovuje sa zoznam vybraných druhov ovocia, minimálny počet jedincov na hektár ovocného sadu na účely podpory na ovocie podľa § 28. V zozname vybraných druhov ovocia sú zohľadnené predovšetkým tie plodiny, ktoré sa obvykle pestujú na území Slovenska a o ktorých sú známe objektívne dáta o výmerách, produkcii, rentabilite a pod. Zoznam oprávnených druhov ovocia je založený na analýze rentability na úrovni komodity a do zoznamu boli zaradené tie druhy, o ktorých má ministerstvo k dispozícii objektívne dáta, ktorými je možné preukázať ťažkosti.

**K prílohe č. 8**

Ustanovuje sa zoznam vybraných druhov prácnej zeleniny a vysoko prácnej zeleniny, minimálny počet kusov vybraných druhov zeleniny a minimálna hmotnosť osiva na podporu na zeleninu podľa § 29. V zozname vybraných druhov zeleniny sú zohľadnené predovšetkým tie plodiny, ktoré sa obvykle pestujú na území Slovenska a o ktorých sú známe objektívne dáta o výmerách, produkcii, rentabilite a pod. Zoznam oprávnených druhov zeleniny je založený na analýze rentability na úrovni komodity a do zoznamu boli zaradené tie druhy, o ktorých má ministerstvo k dispozícii objektívne dáta, ktorými je možné preukázať ťažkosti.

**K prílohe č. 9**

Zoznam vykonávaných právne záväzných aktov Európskej únie.